ජනතා පරමාධිපත්‍යයට සියලු දෙනා ගරු කළ යුතු බවත් ජනතා පරමාධිපත්‍යය පාවා දීමට හෝ උදුරා ගැනීමට හෝ කිසිවකුට අයිතියක් නොමැති බවත් ජනාධිපති මහින්ද රාජපක්ෂ මහතා අවධාරණය කරයි.ජනතාව සිටින්නේ මහජන නියෝජිතයන් වෙනුවෙන් නොව මහජන නියෝජිතයන් සිටින්නේ ජනතාව වෙනුවෙන් බව සිහිතබා ගෙන ජනතාව වෙනුවෙන් යුතුකම් ඉටු කිරීමට සියලු දෙනා කැපවිය යුතු බවත් ජනාධිපතිවරයා පවසයි.ජනාධිපතිවරයා මෙසේ ප්‍රකාශ කළේ පළාත් පාලන ආයතන ජාතික සමුළුව සහ ස්වර්ණ පුරවර සම්මාන ප්‍රදානෝත්සවයට අරලියගහ මන්දිරයේදී ඊයේ (08) එක්වෙමිනි.2012 වසරේ ඝන අපද්‍රව්‍ය කළමනාකරණය සහ පළාත් පාලන කළමනාකරණය යන අංශවලින් විශිෂ්ට දක්ෂතා දැක්වු පළාත් පාලන ආයතන වෙත මෙහිදී සම්මාන ප්‍රදානය කෙරිණ.ඝන අපද්‍රව්‍ය කළමනාකරණ අංශයේ හොඳම මහ නගර සභාව ලෙස බණ්ඩාරවෙල මහ නගර සභාවත් නගර සභාව ලෙස බලංගොඩ නගර සභාවත් ප්‍රාදේශීය සභාව ලෙස යටියන්තොට ප්‍රාදේශීය සභාවත් ජනාධිපතිතුමාගේ අතින් සම්මාන ලැබූ අතර පළාත් පාලන කළමනාකරණය වෙනුවෙන් කුරුණෑගල මහ නගර සභාව, වාරියපොළ ප්‍රාදේශීය සභාව තේරී පත් විය.